Portal: Bergen

Plakett som forteller om «De fire kardinaldyder», skulpturene ved hovedinngangen. Foto: 2015 
**Tinghuset i Bergen** ligger på Tårnplass 2 i Bergen i Hordaland, på hjørnet mot Christian Michelsens gate. Tinghuset er tegnet av bergensarkitekten Egill Reimers i 1928 og sto ferdig i 1933. Hans premierte utkast hadde mottoet «Respekt for loven». 

Bygningen har totalt 12 000 kvm fordelt over seks etasjer, pluss kjeller og loft. Huset har 25 rettssaler og huser i dag Hordaland tingrett. Frem til høsten 2011 holdt Gulating lagmannsrett også til i tinghuset.

Bygningen
---------

Stilmessig er tinghuset eklektisk: hovedkroppen er preget av italiensk ungrenessanse, mens hovedinngangen med sine søyler og store buede vinduer er i nygotikk. Tinghuset er bygget i teglstein med gulv og tak av armert betong. I inngangspartiet og i interiøret er det brukt naturstein.

Ved den monumentale hovedinngangen er de fire kardinaldydene plassert; klokskap, rettferdighet, måtehold og styrke. Over inngangen vokter fire griffer (en krysning mellom løve og ørn) huset for onde makter. Skulpturene er utformet av kunstnerne Nic Schiøll og Stinius Fredriksen, og hugget i larvikitt av Vestlandske Steinindustri. De tre meter høye kardinaldydene ble hugget ut av Erling Skilbred Johnsen og hans far Johannes Johnsen (f. 1883). Faren Johannes hadde vært bas for reisingen av Chr. Michelsen-statuen på Festplassen. Sønnen hadde et nært samarbeid med Sofus Madsen og var bas for Sjømannsmonumentet på Torgallmenningen, samt ansvarlig for flere av steinhodene på Håkonshallen. Far og sønn Johnsen deltok også i restaureringen av Nidarosdomen og av Mariakirken i Bergen. En av kardinaldydene til tinghuset var nesten ferdig da den ene tåen knakk av. Men Erling Johnsen lyktes i å reparere skaden, så det i dag ikke er mulig å se hvilken skulptur det var snakk om.

Bygget er i vesentlig samme stand som da det var nytt i 1933, og det er planlagt en omfattende oppussing og ombygging for at bygget skal tilfredsstille dagens krav. Kostnadene er stipulert til 1,18 milliarder kroner og prosjektet er forventet å foregå fra 2024 til 2027.

* Den monumentale hovedinngangen mot Tårnplass er utsmykket med fire statuer av Nic Schiøll og Stinius Fredriksen. Foto: Fortegnet panoramabilde, 2015Den monumentale hovedinngangen mot Tårnplass er utsmykket med fire statuer av Nic Schiøll og Stinius Fredriksen. Foto: Fortegnet panoramabilde, 2015
* Tinghuset mot Christian Michelsens gate. Foto: Fortegnet panoramabilde, 2015Tinghuset mot Christian Michelsens gate. Foto: Fortegnet panoramabilde, 2015

Se også
-------

* Det gamle tinghuset

Referanser
----------

1. ↑  Tinghuset, *Bergen byleksikon*
2. ↑   Anne-Grethe Dahl: «Fortjener litt av æren», *Bergens Tidende*, 28. september 2004
3. ↑  «Gir tresifret millionbeløp til å starte oppussing av Bergen tinghus». *www.bt.no*. 8. september 2023. Besøkt 21. februar 2024.
4. ↑  «Snart starter arbeidet: Slik klarte de å redde tinghustrappene». *www.bt.no*. 21. februar 2024. Besøkt 21. februar 2024.

Litteratur
----------

* Nils Anker, *"Respekt for loven" : Egill Reimers' Bergens Tinghus 1928-33 : arkitektkonkurransen og Tinghuset som offentlig representasjonsarkitektur.* Hovedoppgave i kunsthistorie – Universitetet i Bergen, 1993.

Eksterne lenker
---------------

* Bergen Byleksikon på nett, om Bergen tinghus
* Bergen Byleksikon på nett, om Bergen tinghus, det gamle
* Bergen Byleksikon på nett, om Tinghuskvartalet
* Bergen tingrett
* Landsverneplan for justissektoren
* Plantegninger for Bergen tinghus befinner seg i mappe 3428/1937 i A-0155 arkivet etter finansrådmannen, Bergen byarkiv